De gør intet for at skjule deres ambitioner. Primoz Roglic vandt Giro d’Italia tidligere på året, Jonas Vingegaard vandt Tour de France, og nu vil Jumbo-Visma-stjernerne forsøge at sikre fuld plade, når de jagter sejren i Vuelta a España. Der har været en del snak om, hvem der egentlig er den stærkeste af Vingegaard og Roglic, og hvem der ender med at blive kaptajn. Det bruger de to stjerner dog ikke meget tid på. - Vi har helt sikkert et stærkt hold. Det er ikke nødvendigt at sige, hvem der er kaptajn. Vi ved bare, hvad vi gerne vil opnå, og det er at vinde Vueltaen. I sidste ende kan det lige så godt blive Sepp Kuss. Han er også en del af holdet. Men bjergeetaperne vil helt sikkert være sigende for, hvem der er stærkest af os, siger Primoz Roglic på et pressemøde inden det store spanske etapeløb. Ved siden af sig under presseseancen havde han Jonas Vingegaard, og danskeren forklarer, at det ikke er første gang, de har prøvet at dele kaptajnrollen mellem sig. - Vi har prøvet det en del gange allerede, og det er gået meget godt. Vi arbejder rigtig godt sammen, og vi har også set frem til at være her. Jeg synes ikke, vi behøver at afgøre, hvem der er kaptajn. Vi får at se på landevejen, og vi vil hjælpe hinanden, og vores hovedmål er at vinde. Vi kører ikke imod hinanden, men med hinanden. Tror du, det er muligt, at I kan blive et og to? - Det ville være rimelig vildt, hvis vi kunne det. Det er lidt af et luksusproblem, for hovedmålet er selvfølgelig den røde trøje. Vi er to kaptajner, men hvis det bliver en mulighed, vil vi række ud efter det, siger Jonas Vingegaard. Det er Primoz Roglic enig i. - Vi kan kun håbe på det bedste, og så må vi se til sidst, hvordan det ser ud, siger Roglic. Jonas Vingegaard fortalte ligeledes på pressemødet, at han følte sig godt tilpas, men at han først ved, hvordan han reelt har det, når løbet starter. - Jeg føler mig ret godt tilpas, men det er svært at sige. Jeg ved det først, når jeg kommer ud og kører. Jeg ved ikke, hvordan min krop vil reagere hverken i starten eller i slutningen af løbet. Vi får at se under løbene, hvordan jeg kommer til at have det. Vingegaard har ikke kørt nogen cykelløb, siden han blev hædret i Paris som Tour-vinder 23. juli. Se Vueltaen på TV 2 Play– få overblikket i sendeplanen her .
Jonas Vingegaard og Primoz Roglic stiller op som medkaptajner i Vuelta a España, og de vil udnytte hinandens styrker.